शाम को हमलोग बसों से भारत पाकिस्तान की सीमा अटारी बार्डर के लिए चल पड़े। अटारी अमृतसर से 26 किलोमीटर है। अटारी सीमांत रेलवे स्टेशन का नाम है जबकि बार्डर का नाम वाघा है। अटारी से पाकिस्तान के शहर लाहौर के लिए ट्रेन जाती है। वाघा सीमा पर शाम को प्रतिदिन भारत और पाकिस्तान के झंडे उतारने की रस्म अदा की जाती है। दोनों देशों के सैनिक झंडा उतारने से पहले अपनी अपनी राष्ट्र धुन बजाते हैं। इस दौरान सैनिक एक दूसरे से रस्मी मुलाकात करते हैं। दोनों तरफ से सीमा से 20 फीट की दूरी पर दोनों देशों के नागरिकों की भारी भीड़ जुटती है। दोनों देशों के नागरिक एक दूसरे के अभिवादन में हाथ उठाते हैं। पर ये हाथ मिल नहीं पाते हैं। पाकिस्तान का शहर लाहौर यहां से बहुत निकट है।